Maire Aunaste

Maire Aunaste (neiupõlvenimega Maire Ütt; sündinud 7. novembril 1953 Tartus) on eesti ajakirjanik ja endine poliitik, Riigikogu liige 2015–2019.

Akadeemiline haridus ja elukool 
Ta lõpetas 1972. aastal Viljandi Kultuurharidustöö Kooli. Aastatel 1978–1983 õppis ta Tartu Riikliku Ülikooli ajakirjandusosakonnas.

Nooruses tegutses Maire Ütt fotomodellina.

Enne ülikooli astumist pani ta end proovile, töötades Tšeljabinski traktoritehases, mis varustas traktoritega üleliidulist komsomoli löökehitust – Baikali-Amuuri magistraalraudteed (BAM-i).

Töö ja looming

Televisioonis 

Pärast ülikooli lõpetamist on Maire Aunaste töine elu olnud seotud peamiselt Eesti Televisiooniga, kus algul töötas ta kaheksa aastat uudistetoimetuses "Aktuaalse kaamera" reporterina. Seejärel juhtis Eesti Televisioonis kokku 10 aastat meelelahutussaadet "Reisile sinuga" ja autorisaadet "Meie".

 1989. aastal oli ta üks ETV "Öö-TV" saatejuhte, samuti seda märgilist nähtust tähistavas 2020. aasta "Öö-TV-s".
 Alates 1993. aastast juhtis ta ETV meelelahutussaadet "Reisile sinuga".
 2004. aastal läks ETV-s eetrisse Aunaste saatesarjas "Meie" tehtud portreesaade näitleja ja tantsija Ülle Ullast.
 2005. aastal ajakirja Nädal korraldatud hääletusel valiti Aunaste 626 häälega Eesti paremuselt teiseks naissaatejuhiks Anu Välba järel ja Eda-Ines Etti ees. 2007. aastal tuli ta samadel valimistel taas teiseks, seekord Anu Välba järel ja Aigi Vahingu ees.
 Aastatel 2009–2012 juhtis ta ETV arutlussaadet "Mida teie arvate?".
 2012. aastal juhtis ta ETV kuueosalist saatesarja "Kirbuturu lood" (oli ka saate autor) ja ETV meelelahutussaadet "Perepidu".
 2013. aastal juhtis ta ETV saatesarja "Mehed räägivad armastusest".
 2013. aastal intervjueeris ta ETV saate "Muutunud mees: Robbie Williams" jaoks Robbie Williamsit.
 2014. aastal juhtis ta ETV pühapäevast koguperesaadet "Tõuse ja sära!".
 2018. aastal tegi ta teleintervjuu Arnold Rüütliga tolle 90. sünnipäeva puhul.
 2018. aasta detsembrist oli tal oma regulaarne jutusaade "Õhtu Maire Aunastega" Tallinna Televisioonis. Sarnaselt Urmas Otiga, kelle teleportreede sarja "Carte blanche" esimene saatekülaline oli 1992. aastal Helgi Sallo, kutsus ka Maire Aunaste 2018. aasta detsembris Tallinna TV-s oma vestlussaate esimeseks külaliseks Helgi Sallo.
 2020. aastast juhib ta koos Marko Reikopiga ETV meelelahutussaadet "Telelegendide lahing".

Raadios 
 2004–2011 juhtis Maire Aunaste Vikerraadio saadet "Teisipäeval teiega".

Trükimeedias 
Maire Aunaste oli seltskonnaajakirja Kroonika üks asutajaid ja esimene peatoimetaja. Ameerikas elatud ajast kirjutas ta järjelugusid ajakirjas Naised, hiljem sai järjejutust raamat "Viis aastat peidus". Ta on kirjutanud iganädalast omanimelist veergu SL Õhtulehes, samuti on ta olnud ajalehe Maaleht kolumnist.

Raamatud 
Maire Aunaste on kirjutanud kolm raamatut.
 "Iseennast kuulates" (BNS-i kirjastus 1997, ISBN 9985602978) on kirjutatud Raadio 2-le tehtud saadete "Ainult armastusest" ja "Avameelselt elust" tekstide põhjal. Raamatu juhtmõte on, et absoluutselt kõik inimesed tahavad olla erilised.
 "Viis aastat peidus" (AS Ajakirjade Kirjastus 2008, ISBN 9789949443505) kirjeldab eesti telesaatejuhi elu Ameerika Ühendriikides illegaalina, elamis- ja tööloata. "Pärast neid kogemusi tean, et enam pole midagi, mis suudaks mind alandada," kirjutas Aunaste.
 "Mitte ainult meestest" (2009)

Dokumentaalfilm 
1988. aastal tegi ta režissöörina dokumentaalfilmi "Lasteassamblee Sofias".

Etenduskunst 
2014. aastal esitas Maire Aunaste mitmes Eesti paigas oma humoorikat autobiograafilist püstijalakomöödiat "Äraaetud, kuid ülesmukitud". Stsenaariumi kaasautor oli Rein Pakk, lavastusest tehti samal aastal DVD-salvestis, lavastust on korduvalt näidanud ka ETV.

Poliitika 
5. septembril 2014 teatas ta Eesti Televisiooni "Ringvaate" saates 2015. aasta Riigikogu valimistel kandideerimisest. Küsimusele, miks ta valis parteiks Isamaa ja Res Publica Liidu, vastas Aunaste, et see on kummardus Mart Laarile. Ta sai valimistel 679 häält ja osutus valituks kompensatsioonimandaadiga.

Tunnustus 
 Häädemeeste valla aukodanik

Õigusrikkumised 
2004. aasta sügisel tabati Maire Aunaste autoroolist ligi ühepromillise alkoholijoobega. See toimus mõni päev enne Aunaste uue saatesarja "Meie" algust, kus tema esimene saatekülaline oli roolijoodiku süül hukkunud jalgrattasportlase Lauri Ausi lesk Kristel.

6. aprillil 2021 tabati Maire Aunaste Tartus taas joobnuna autoroolist. Tal tuvastati 2,57-promilline joove. 8. aprillil sõlmis ta prokuratuuriga kokkuleppe, mille kohaselt kinnitas maakohus talle karistuseks kuuekuulise tingimisi vangistuse aastase katseajaga. Ühtlasi jäi Aunaste kolmeks kuuks juhiloast ilma.

Isiklikku 
Maire Aunaste on olnud kaks korda abielus. Tema tütar Elis Aunaste on ajakirjanik. Näitleja Eva Püssa on Maire Aunaste õde.

Viited

Välislingid 

 Piret Kooli. "Maire Aunaste: üks eluetapp on nüüd läbi" Naised, 5. september 2008
 Eve Heinla. "Maire Aunaste naudib tänast sünnipäeva lähedaste seltsis" Õhtuleht, 7. november 2008
 Agnes Männiste. "Maire Aunaste: pean end ise halvaks suhtlejaks" Õhtuleht, 24. august 2009
 Mitmes ametis Maire Aunaste: inimene pole loodud selleks, et terve elu töötada, Tartu Postimees, 6. november 2020
 Telelegend Maire Aunaste tähistab suurt juubelit – fotogalerii läbi aegade. Kroonika. 7. november 2018
 Maire Aunaste. Urmas Ott saanuks täna 65. Kolleegi ja kaasteelist küsitleb mõttesillal Maire Aunaste Maaleht, 23. aprill 2020
 "Meie: Aunaste lugu". ETV telesaade Maire Aunaste elust. Sisaldab intervjuud Vahur Kersnale. Esmaeeter 16.02.2005. ERR-i arhiiv.
 Maire Aunaste juubelisaade. ETV telesaade. Sisaldab intervjuud Roald Johannsonile. Esmaeeter 08.11.2013. ERR-i arhiiv.

Eesti ajakirjanikud
Eesti saatejuhid
Tartu Ülikooli filoloogiateaduskonna vilistlased
XIII Riigikogu liikmed
Sündinud 1953